ธปท.เผยเศรษฐกิจเม.ย.ขยายตัวต่อเนื่อง
ธปท.ระบุเศรษฐกิจเดือนเม.ย.ยังขยายตัวได้ต่อเนื่อง ยกเว้นการลงทุนภาคเอกชนที่ยังไม่ฟื้น คาดปีนี้โตที่ 3.1% เนื่องจากปัญหาภัยแล้งบรรเทาลง
31 พ.ค. 2559

ธปท.ระบุเศรษฐกิจเดือนเม.ย.ยังขยายตัวได้ต่อเนื่อง ยกเว้นการลงทุนภาคเอกชนที่ยังไม่ฟื้น คาดปีนี้โตที่ 3.1% เนื่องจากปัญหาภัยแล้งบรรเทาลง
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจไทยในเดือนเม.ย.ที่ผ่านมาขยายตัวอย่างค่อยเป็นค่อยไป โดยมีแรงส่งที่ดีจากภาคบริการ โดยจำนวนนักท่องเที่ยวขยายตัว 9.8% ขณะที่ภาคการผลิตยังขยายตัวค่อนข้างต่ำ มีการใช้กำลังการผลิตอยู่ที่ 64.8% ลดลงจากเดือนก่อนหน้า เพราะการส่งออกสินค้ายังคงซบเซา มีมูลค่า 1.55 หมื่นล้านเหรียญสหรัฐ คิดเป็นการขยายตัวติดลบ7.6% จากเดือนก่อนที่ติดลบ 1% และถ้าหักทองคำจะติดลบ 7.9% จากเศรษฐกิจประเทศคู่ค้าสำคัญ จีน และอาเซียนฟื้นตัวช้า
ประกอบกับกำลังซื้อภายในประเทศได้รับผลกระทบจากภัยแล้ง ทำให้ครัวเรือนระมัดระวังการใช้จ่าย โดยการบริโภคภาคเอกชนขยายตัวติดลบ 0.2% เมื่อเทียบกับเดือนก่อนหน้า ส่งผลต่อเนื่องให้การลงทุนภาคเอกชนยังไม่มีสัญญาณการฟื้นตัวที่ต่อเนื่องอย่างชัดเจนขยายตัวที่ 0% เมื่อเทียบกับเดือนก่อนหน้า ส่าหรับการใช้จ่ายภาครัฐแผ่วลงเล็กน้อย หลังจากที่เร่งไปมากในเดือนก่อน แต่ยังถือว่าการลงทุนภาครัฐก็ถือว่าไปได้ตามเป้าหมาย
"การลงทุนไม่สูง โดยมีการลงทุนเฉพาะในโทรคมนาคม พลังงานทดแทน ยังไม่กระจายไปหลายๆ สาขา จึงเป็นสัญญาณที่ยังรอคอยให้ดีกว่านี้ แต่ก็เข้าใจได้ว่าทำไมการลงทุนภาคเอกชนจึงอยู่ในระดับต่ำ ทำไมนักลงทุนยังรอ เพราะอัตราการใช้กำลังการผลิตยังต่ำ ยังไม่มีความจำเป็นต้องขยายเพิ่มมาก เพราะโอกาสที่ต่างประเทศจะฟื้นตัวอย่างรวดเร็วจะคงไม่ชัดเจนขนาดนั้น หลายธุรกิจจึงรอได้ ซึ่งการลงทุนของไทยยังน้อยไป ซึ่งน้อยมาเป็นทศวรรษแล้วไม่ได้พึ่งมาน้อยช่วงนี้ แต่เศรษฐกิจเดือนนี้เทียบกับเดือนก่อนยังโตได้ จึงคาดว่าอัตราการขยายตัวทางเศรษฐกิจหรือจีดีพี ในไตรมาสต่อไปของปีนี้จะอยู่ในระดับนี้ได้ ทำให้การเติบโตทั้งปีใกล้กับฐานที่คาดไว้ 3.1% เพราะภัยแล้งก็น่าจะบรรเทาลง เพราะฝนเริ่มตกแล้ว"นางรุ่งกล่าว
ทั้งนี้ ในไตรมาสมาสแรกที่ผ่านมา จีดีพีขยายตัวที่ระดับ 3.2% ตามที่สภาพัฒน์ฯ รายงานข้อมูล ซึ่งเป็นการเติบโตสูงในรอบ 3 ปี และสภาพัฒน์คาดว่าทั้งปีจีดีพีจะโตที่ 3-3.5%